བདེན་པ་བོན་གྱི་མཛོད་སྒོ་སྒྲ་འགྲེལ་འཕྲུལ་གྱི་ལྡེའུ་མིག་ལས།ལྷོ་འཛམ་བུ་གླིང་ལ་རི་དགུ་ཡིས་ཕྱི་ནས་ནང་དུ་འཁོར་ནས་ཡོད་དེ།འདི་ནི་བྱང་ནས་ལྷོ་རུ་བརྩིས་པ་སྟེ།འཛམ་གླིང་བྱང་གི་ཁ་ཁྱེར་ལ།མཚོ་དང་གླིང་འབྱེད་པ་ཏིང་བྱེར་གྱི་རི་རྒྱུད་བྱ་བ་ཡོད།དེ་ལ་གཅན་གཟན་སྣ་ཚོགས་གནས་སོ།།དེའི་ལྷོ་ན་མཐའ་འཁོབ་དང་ཡང་འཁོབ་འབྱེད་པ་རི་བོ་ད་ཤན་གྱི་རི་རྒྱུད་ཡོད།དེ་ལ་གནོད་སྦྱིན་ཕོ་མོ་མི་ལ་མངོན་སུམ་དུ་རྒྱུགས་པ་གནས་སོ།།དེའི་ལྷོ་ན་ཡང་འཁོབ་དང་མཐའ་འཁོབ་དུ་འབྱེད་པའི་རི་བོ་ཤ་ཚགས་ཀྱི་རི་རྒྱུད་ཡོད།དེ་ལ་མི་རྒོད་ཤ་ཤོར་གྱི་རིགས་གནས་སོ།།དེའི་ལྷོ་ན་མཐའ་འཁོབ་དང་གེ་སར་དུ་འབྱེད་པའི་རི།ལ་ཤངས་རྩེ་མངས་ཀྱི་རི་རྒྱུད་ཡོད།དེའི་རྩ་ན་རྩི་ཤིང་སྐྱེས།རི་ལ་རི་དྭགས་གནས་སོ།།དེའི་ལྷོ་ན་ཕྲོམ་དང་གེ་སར་དུ་འབྱེད་པའི་རི།དན་ཤན་གྱི་རི་རྒྱུད་གནས་ཏེ།དེ་ལ་རྩི་ཤིང་དང་འདབ་ཆགས་མང་བར་གནས་སོ།།དེའི་ལྷོ་ན་ཕྲོམ་དང་ཧོར་དུ་འབྱེད་པའི་རི་བྱང་རྩུག་རི་ཞེས་བྱ་བ་ལ།རྩི་ཤིང་དང་ནགས་ཚལ་གཅན་གཟན་དང་འདབ་ཆགས་གནས་སོ།།དེའི་ལྷོ་ན་ཧོར་དང་གྲུ་གུ་དང་རུ་འབྱེད་པ་ཤང་ལ་ནག་པོ་བྱ་བ་ལྕགས་རི་དང་ཟངས་ཐང་དུ་ཡོད་དོ།།དེའི་ལྷོ་ན་གྲུ་གུ་ཚ་གསེར་དུ་འབྱེད་པ།བ་དག་ཤན་གྱི་རི་རྒྱུད་གནས་སོ།།དེའི་རྒྱབ་ན་ཚ་གསེར་དང་འབྲུ་བོད་དུ་འབྱེད་པ་ཏ་ལ་ནག་པོའི་རི་རྒྱུད་ཡོད་དོ།།ཞེས་རི་ནག་དགུ་རྒྱུད་འཆད་སྐབས།འཛམ་གླིང་བྱང་ཕྱོགས་ནས་འགོ་བཟུང་སྟེ་དབུས་གངས་རི་ཏི་སེ་བར་རི་ནག་དགུ་ལས་ཕྲོམ་དང་གེ་སར་འབྱེད་པའི་རི་བོ་ད་ཤན་བྱ་བས་བཅད་པར་བཤད་པས་དེས་ན་ཕྲོམ་དང་གེ་སར་སོ་སོར་བསྟན་ཡོད།